Príloha

O p a t r e n i a

na zabezpečenie ochrany určených osôb, zahraničných predstaviteľov a určených objektov

Čl. 1

Základné úlohy pri ochrane určených osôb,
 zahraničných predstaviteľov a určených objektov

(1)	Zaisťovať osobnú bezpečnosť určených osôb, zahraničných predstaviteľov postavených im na úroveň ich pobytu na území Slovenskej republiky a ďalších osôb určených vládou Slovenskej republiky (ďalej len „určená osoba“).

(2)	Zamedzovať vzniku možnej ujmy na živote a zdraví určených osôb a na živote a zdraví ich blízkych  príbuzných.

(3)	Zamedzovať únosom určených osôb, prípadne únosom ich blízkych príbuzných a vykonávať opatrenia na zabránenie spáchania teroristického útoku.

(4)	Zamedzovať  činnosti rozviedok cudzích štátov smerujúcej proti určeným osobám.

(5)	Predchádzať včasným pridelením ochrany destabilzácii, ktorá by mohla vzniknúť po úspešnom útoku na určené osoby.

(6)	Zabezpečovať podľa stanovených úloh, v prípade zistenia závažných poznatkov o možnom ohrození, ochranu aj tým ostatným ústavným činiteľom, ktorých prepravu vykonáva úrad pre ochranu ústavných činiteľov a diplomatických misií Ministerstva vnútra Slovenskej republiky.

(7)	Zabezpečovať ochranu určených objektov a zamedzovať činnosti smerujúcej k neoprávnenému vstupu alebo vniknutiu do určeného objektu, útokom proti majetku určených osôb a akejkoľvek činnosti proti bezpečnosti určeného objektu.

Čl. 2

Zoznam určených osôb, ktorým sa poskytuje ochrana

(1)	Trvalá ochrana sa poskytuje

a)	prezidentovi Slovenskej republiky, po skončení výkonu funkcie prezidenta je  
ochrana     poskytovaná   doživotne   podľa   rozsahu   určeného  úradom  pre ochranu ústavných činiteľov a diplomatických misií Ministerstva vnútra Slovenskej republiky na základe poznatkov o možnom ohrození určenej osoby,
       b) predsedovi Národnej rady Slovenskej republiky,
                   c) predsedovi vlády Slovenskej republiky,
       d) predsedovi Ústavného súdu Slovenskej republiky,
        e) ministrovi vnútra Slovenskej republiky.

(2)	Prezidentovi Slovenskej republiky, predsedovi Národnej rady Slovenskej republiky a predsedovi vlády Slovenskej republiky je poskytovaná komplexná ochrana; u ostatných osôb uvedených v odseku 1 sa ochranné opatrenia vykonávajú s prihliadnutím na vývoj bezpečnostnej situácie.

(3)	Osobám uvedeným v odseku 1 písm. b)  až e)  sa poskytuje ochrana ešte 90 dní po skončení funkčného obdobia; o prípadnom predĺžení ochrany o ďalších 90 dní rozhodne predseda vlády Slovenskej republiky.

(4)	Dočasnú ochranu môže minister vnútra v závažných prípadoch prideliť

1. s prihliadnutím na vývoj bezpečnostnej situácie alebo získané poznatky  o  ohrození   života      
     alebo   zdravia  aj  iným   ústavným   činiteľom,  sudcom,  prokurátorom,  vyšetrovateľom,          
     predstaviteľom     politických    strán    a     hnutí,   významným   cirkevným   hodnostárom                    
     a zahraničným predstaviteľom,
2. s prihliadnutím na získané poznatky, ktoré smerujú k ohrozeniu života alebo zdravia, aj    blízkym osobám určených osôb alebo blízkym osobám ústavných činiteľov, ktorých prepravu vykonáva úrad pre ochranu ústavných činiteľov a diplomatických misií Ministerstva vnútra Slovenskej republiky,
3. blízkym osobám prezidenta Slovenskej republiky, ak o to prezident Slovenskej republiky písomne požiada,
4. zahraničným partnerom členov vlády,
5. významným predstaviteľom podnikateľských kruhov zo zahraničia.

(5)	Zahraničným predstaviteľom, ktorí navštívia územie Slovenskej republiky na základe pozvania určených osôb Slovenskej republiky, sa ochrana poskytne v súčinnosti so zahraničnými bezpečnostnými zložkami v súlade s Viedenským dohovorom o diplomatických stykoch.

(6)	Určená osoba môže ochranu odmietnuť podpísaním vyhlásenia o odmietnutí ochrany.

Čl. 3

Zoznam určených objektov v Slovenskej republike 
a ich ochrana

(1)	Trvalo chránenými objektmi sú:

a)	Kancelária prezidenta Slovenskej republiky,
b)	sídlo, rezidencia a bydlisko prezidenta Slovenskej republiky,
c)	Národná rada Slovenskej republiky,
d)	Úrad vlády Slovenskej republiky,
e)	Ministerstvo zahraničných vecí Slovenskej republiky,
f)	sídlo Ústavného súdu Slovenskej republiky.

(2)	Dočasne chránenými objektmi sú:

a)	bydlisko alebo rezidencia predsedu Národnej rady Slovenskej republiky,
b)	bydlisko alebo rezidencia predsedu vlády Slovenskej republiky,
c)	bydlisko inej určenej osoby podľa vývoja bezpečnostnej situácie a poznatkov smerujúcich k ich možnému ohrozeniu,
d)	objekty, v ktorých sa dočasne zdržuje určená osoba na území Slovenskej republiky alebo v zahraničí.

(3)	Nepravidelná fyzická ochrana bydliska určenej osoby sa v priebehu 24 vykonáva

a)	najmenej šesťkrát kontrolou bytu predsedu vlády Slovenskej republiky a bytu predsedu Národnej rady Slovenskej republiky,
b)	najmenej trikrát kontrolou bytu ostatných určených osôb.

(4)	Technická ochrana bydliska určenej osoby sa vykonáva

a)	po prerokovaní návrhu možnosti technického zabezpečenia bytu alebo rezidencie s určenou osobou a po jej súhlase zabezpečením jej realizácie v spolupráci s kompetentnými pracovníkmi Ministerstva vnútra Slovenskej republiky; rozsah technickej ochrany bytu alebo rezidencie osoby, ktorej je poskytovaná trvalá ochrana, určuje úrad pre ochranu ústavných činiteľov a diplomatických misií Ministerstva vnútra Slovenskej republiky; zmluvu na montáž, prevádzku a servis technického zabezpečenia uzatvára a prevádzku hradí príslušný úrad určenej osoby,
b)	na základe nároku prezidenta Slovenskej republiky aj po skončení výkonu funkcie technickým zabezpečením jeho bytu; prevádzku zariadenia uhrádza kancelária prezidenta republiky,
c)	technickým zabezpečením bytu, ktoré sa počas výkonu funkcie môže poskytnúť aj ostatným členom vlády Slovenskej republiky, ktorých prepravu vykonáva úrad pre ochranu ústavných činiteľov a diplomatických misií Ministerstva vnútra Slovenskej republiky, vrátane ministra obrany Slovenskej republiky; montáž a prevádzku technického zabezpečenia uhrádza príslušný úrad.
(5)	Úrad  pre ochranu  ústavných činiteľov a diplomatických misií Ministerstva vnútra Slovenskej republiky poskytne na základe požiadania odbornú pomoc pri technickom zabezpečení úradov, ministerstiev, bytov a rezidencií.

(6)	Úrad pre ochranu ústavných činiteľov a diplomatických misií Ministerstva vnútra Slovenskej republiky vykonáva na základe požiadania komplexnú obranno-technickú prehliadku pracovísk, bytov a rezidencií ústavných činiteľov Slovenskej republiky proti odpočúvaniu.